votering
Store norske leksikon,Samfunn,Samfunnsfag,Statsvitenskap,Valgforskning og sammenliknende politikk,Politiske organer
Votering, også kalt avstemning, er et middel for et kollektivt organ til å komme fram til en beslutning i en sak. Eksempler på kollektive organer er nasjonalforsamling, domstol, bedriftsstyre eller årsmøte i en forening.
Kollektivmedlemmenes standpunkter registreres og telles, og det standpunkt som oppnår det flertall som kreves, blir kollektivets offisielle standpunkt. Med demokratiseringen av samfunnet er kollektive beslutningsorganer blitt vanligere. Avstemning som beslutningsmekanisme er dermed blitt viktigere. Flertall Et standpunkt har fått enkelt eller simpelt flertall hvis det får flest stemmer. Et standpunkt har fått alminnelig flertall hvis det har fått mer enn halvparten av de avgitte stemmer, og absolutt flertall om det har flertall blant alle stemmeberettigede. Et standpunkt har fått kvalifisert flertall hvis det har oppnådd en fastsatt større andel av stemmene, som regel 2/3 eller 3/4. Stemmer I de fleste kollektive organer, og nå alltid ved folkeavstemninger (valg), vil medlemmene ha én stemme hver (likevel slik at stemmer i valg kan telle litt ulikt når de skal omsettes til mandater). Ved et aksjeselskaps generalforsamling representerer imidlertid vanligvis hver aksje en stemme. Det hender også at et organs leder har dobbeltstemme og at bestemte medlemmer har vetorett; det siste er for eksempel tilfelle i FNs sikkerhetsråd (de faste medlemmer, stormaktene, har vetorett). Stemmeprosedyre Ofte kreves det et bestemt fremmøte (quorum) i et kollektivt organ for at gyldig avstemning skal kunne finne sted, altså at organet skal være beslutningsdyktig. Registrering av standpunkter ved avstemning finner sted på ulike måter: ved navneopprop, ved håndsopprekning, ved at de stemmende reiser seg eller blir sittende, ved stemmesedler, ved bruk av automatisk stemmeregistreringsutstyr (vanlig i nasjonalforsamlinger i dag, brukes i USA også ved valg), eller ved at medlemmene fordeler seg på forskjellige rom eller avlukker etter standpunkt (britiske Underhuset).Forut for en avstemning går i regelen en meningsutveksling hvor de ulike standpunkter blir formulert og vurdert. Les mer i Store norske leksikon demokrati flertall valg